
Centralizator întrebări și răspunsuri apel pentru - Sprijinirea investițiilor în activități de cercetare - inovare în microîntreprinderi, întreprinderi mici și mijlocii pentru creșterea nivelului de maturitate tehnologică în domeniile de specializare inteligentă
Răspunsurile au fost date în baza prevederilor din Ghidul solicitantului aflat în consultare publică în mai 2026.
Varianta finală a ghidului poate suferi modificări după ce va fi avizată schema de ajutor (care stă la bază elaborării ghidului solicitantului), de către Consiliul Concurenței, aprobată de Autoritatea de Management a Programului Regional Sud-Muntenia (AM PRSM) și lansat apelul de proiecte.
	Nr. crt.
	Întrebare
	Răspuns

	1.
	Care sunt solicitanții eligibili pentru acest apel?
	Conform versiunii în consultare a ghidului solicitantului, aplicanții eligibili pot fi: societăți sau societăți cooperativă, înregistrate în baza Legii 31/1990, republicată, cu modificările și completările ulterioare sau Legii 1/2005, republicată, care se încadrează în categoria IMM, parteneriate între acestea sau între IMM, ca lider de parteneriat și întreprinderi mari, ca parteneri.

	2.
	Cum se poate depune o fișă de proiect în etapa de preselecție?

	Conform Metodologiei de preselecție a ideilor de proiecte, este necesară completarea unui chestionar online, disponibil accesând linkul https://survey.wb.surveycto.com/collect/eurocomp_lab_rda_sm_m1?caseid=, de către toți potențialii solicitanți care doresc să obțină finanțare pentru proiecte în domeniul cercetării-inovării și formării profesionale în domeniile de specializare inteligentă RIS 3 în scopul creșterii nivelului de maturitate tehnologică. 
Răspunsurile oferite de potențialii solicitanți și, acolo unde este cazul, documentele prezentate în cadrul chestionarului vor face obiectul unei verificări cu privire la eligibilitatea solicitantului și a ideilor de proiecte.

	3.
	Care este valoarea minimă și maximă eligibilă?
	Valoarea minimă și maximă eligibilă a proiectului trebuie să se încadreze între 30.000 de euro și 100.000 de euro/ 150.000 de euro, cu respectarea plafonului de 300.000 de euro privind cumulul ajutoarelor de minimis în ultimii 3 ani și a întreprinderii unice.
Plafonul de 150.000 de euro va putea fi solicitat doar de aplicanții care au implementat cel puțin un proiect în domeniul cercetării-inovării.

	4.
	Care este data și ora limită pentru transmiterea chestionarelor de preselecție?
	Completarea și transmiterea chestionarelor se poate efectua până la data de 20 septembrie 2026, ora 23:59, cu posibilitate de prelungire.
Termenul pentru completarea chestionarelor a fost decalat. Noul termen este 20 octombrie 2026.

	5.
	În etapa de preselecție, este suficientă indicarea unei locații potențiale din Regiunea Sud-Muntenia sau trebuie prezentat deja un drept juridic asupra amplasamentului
	Atât în etapa de preselecție cât și în etapa apelului de proiecte, locul de implementare din regiunea Sud-Muntenia constituie criteriu obligatoriu (de eligibilitate). Recomandăm transmiterea documentelor justificative încă din etapa preselecției pentru ca verificarea eligibilității să poată fi efectuată încă din această etapă, pentru a economisi timp, în eventualitatea contractării proiectului.

	6.
	O tehnologie dezvoltată anterior poate fi utilizată de solicitant în baza unui contract de licență sau transfer de know-how încheiat cu titularul acesteia?
	Cu privire la transferul tehnologic, solicitantul trebuie să dovedească deținerea dreptului de a utiliza tehnologia respectivă și să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective. În acest sens, transferul tehnologic se realizează printr-un acord sau contract de transfer tehnologic prin care proprietarul tehnologiei respective, protejată prin drepturi de proprietate intelectuală, vinde tehnologia sau acordă licența de utilizare/ exploatare a respectivei tehnologii, asigurând că rezultatul cercetării poate fi valorificat comercial.
Deși în ghidul care a fost lansat în consultare publică nu a fost prevăzut un model pentru documentul privind transferul tehnologic, totuși elementele de conținut vizează cel puțin: părțile contractului, obiectul contractului (din care trebuie să rezulte tehnologia care se transmite/ transferă, produsele/ procesele/ serviciile/ cunoștințele supuse transferului, modalitățile de transfer, drepturile de proprietate intelectuală), durata contractului, obligațiile părților, încetarea contractului etc.

	7.
	Materiile prime, materialele și componentele care se încorporează fizic și definitiv într-un prototip experimental pot fi bugetate drept costuri directe eligibile?
	Încadrarea cheltuielilor în categoriile de costuri directe și indirecte se va regăsi în varianta finală a ghidului solicitantului, după ce va fi avizată schema de ajutor (care stă la bază elaborării ghidului solicitantului), de către Consiliul Concurenței, aprobată de Autoritatea de Management a Programului Regional Sud-Muntenia (AM PRSM) și lansat apelul de proiecte.
Cu toate acestea, în varianta ghidului, în consultare publică, în momentul actual, AM PRSM propune încadrarea cheltuielilor eligibile cu achiziționarea instrumentelor şi a echipamentelor necesare pentru cercetare industrială, dezvoltare experimentală, inovare de proces şi organizaţională în categoria costurilor directe.

	8.
	Materialele și componentele necesare realizării prototipului sunt limitate cumulativ la rata forfetară de 5% aferentă costurilor indirecte?
	Încadrarea cheltuielilor în categoriile de costuri directe și indirecte se va regăsi în varianta finală a ghidului solicitantului, după ce va fi avizată schema de ajutor (care stă la bază elaborării ghidului solicitantului), de către Consiliul Concurenței, aprobată de AM PRSM și lansat apelul de proiecte.
Totusi, în momentul actual AM PRSM propune încadrarea cheltuielilor eligibile cu achiziționarea instrumentelor şi a echipamentelor necesare pentru cercetare industrială, dezvoltare experimentală, inovare de proces şi organizaţională în categoria costurilor directe. De asemenea, în categoria costurilor indirecte, calculate prin aplicarea unei rate forfetare de 5% asupra costurilor directe eligibile, sunt propuse cheltuielile aferente cercetării contractuale, cunoştinţelor şi brevetelor cumpărate sau obţinute, de regie suplimentare şi alte costuri de exploatare, inclusiv costurile materialelor, consumabilelor şi ale altor produse similare, necesare pentru implementarea proiectului, pentru serviciile de consultanţă.

	9.
	Cum se încadrează un subansamblu experimental fabricat la comandă, conform documentației tehnice a proiectului, și livrat ca parte funcțională a prototipului: 
o	echipament sau instalație experimentală; 
o	serviciu de realizare a prototipului; 
o	material sau consumabil? 
	Informațiile furnizate nu sunt suficiente pentru încadrarea subansamblului într-una din cele trei posibilități. Totuși, încadrarea poate fi diferită în funcție de descrierea din fișa tehnică a proiectului, de modul în care este utilizat în cadrul proiectului (echipament sau instalație dacă funcționează în mod independent), de modul de facturare și livrare (bun consumabil dacă este vorba de o piesă/componentă fizică ce va fi integrată în structura prototipului și nu funcționează independent sau nu are autonomie).

	10.
	Pentru echipamentele care rămân funcționale și după finalizarea proiectului este eligibilă valoarea integrală de achiziție sau numai amortizarea corespunzătoare perioadei de utilizare în proiect?
	Cheltuielile cu achiziționarea instrumentelor şi a echipamentelor sunt eligibile, în măsura în care acestea sunt utilizate în cadrul proiectului şi pe durata acestei utilizări. În cazul în care aceste instrumente şi echipamente nu sunt folosite pe întreaga lor durată de viaţă în proiect, sunt considerate eligibile doar costurile de amortizare corespunzătoare duratei proiectului, calculate pe baza principiilor contabile general acceptate.

	11.
	În situația în care materialele și componentele prototipului sunt acoperite numai prin rata forfetară de 5%, vă rugăm să ne confirmați dacă beneficiarul poate suporta din surse proprii valoarea suplimentară necesară realizării prototipului și cum trebuie reflectată această contribuție în bugetul și documentația proiectului. 
Menționăm că prototipul reprezintă rezultatul activității de dezvoltare experimentală și va fi utilizat pentru testare, măsurători, validarea ipotezelor tehnice și creșterea nivelului de maturitate tehnologică, fără a reprezenta o investiție destinată producției comerciale în serie.
Vă rugăm, în măsura posibilului, să ne indicați și pozițiile sau categoriile bugetare în care trebuie încadrate aceste cheltuieli.
	Beneficiarul poate suporta din surse proprii valoarea suplimentară.
Menționăm că valoarea eligibilă a proiectului este nelimitată cu condiția ca diferența dintre valoarea maximă nerambursabilă a proiectului și valoarea eligibilă a acestuia să fie suportată de către solicitant sub formă de contribuţie proprie la cheltuielile eligibile ale proiectului. 
Valoarea totală a proiectului poate fi majorată pe perioada implementării cu condiţia ca diferenţa dintre valoarea eligibilă a proiectului şi valoarea totală a acestuia să fie suportată de către beneficiar sub formă de cheltuieli neeligibile.
În etapa de contractare solicitantul trebuie să facă dovada cofinanțării pentru întreaga contribuție proprie.
De asemenea, categoriile și subcategoriile bugetare se stabilesc la momentul definirii apelului de proiecte în MySMIS, după ce a fost elaborat ghidul solicitantului, varianta finală, după avizarea schemei de ajutor de către Consiliul Concurențe și aprobarea acesteia de către AM PRSM.
Totuși, în momentul actual AM PRSM propune în ghidul solicitantului, care a fost lansat în consultare publică, categoriile de cheltuieli eligibile și încadrarea acestora pe categorii de costuri directe și indirecte, plafoanele minime și maxime necesare pentru constituirea bugetului proiectului.

	12.
	Este necesar certificatul de urbanism la investițiile fără lucrări?
	În cazul proiectelor care includ doar servicii și/sau dotări nu se depune certificatul de urbanism.
Pentru investiții care includ doar servicii și/sau dotări documentele care dovedesc un drept real principal sunt: contract de vânzare-cumpărare/contract de concesiune/contract de superficie/contract de comodat/contract de închiriere/contract de donație/contract de locațiune etc.
În situația în care imobilul care reprezintă locația de implementare a proiectului este ipotecat, se va transmite acordul instituției în favoarea căreia a fost constituită ipoteca din care să rezulte dreptul solicitantului de finanțare de a implementa investiția, iar în situația în care solicitantul de finanțare nu este proprietarul imobilului, dreptul acestuia de a încheia contractul de comodat/închiriere.

	13.
	Care este durata minimă pe care trebuie să o acopere titlul de folosință asupra tehnologiei sau bunurilor?
	Cu privire la durabilitate, solicitantul trebuie să asigure caracterul durabil al investiției pe o perioadă de 5 ani de la data efectuării plății finale a finanțării.
Drepturile asupra tehnologiei și asupra bunurilor care fac obiectul cererii de finanţare trebuie deținute începând cu data depunerii cererii de finanțare, pe întreaga perioadă de evaluare, selecție și contractare, pe perioada de implementare și pe perioada de durabilitate a contractului de finanțare, respectiv 5 ani de la efectuarea plății finale către beneficiar.

	14.
	Care este momentul la care furnizorul de formare trebuie să fie autorizat?
	Furnizorul de formare profesională trebuie să fie autorizat la momentul transmiterii cererii de finanțare.
Solicitantul va propune organizarea de program/e de formare profesională a adulților , pe cale formală - parcurgerea unui program organizat de un furnizor de formare profesională, în conformitate cu prevederile art.8, alin.2 din O.G. nr. 129/2000 privind formarea profesională a adulţilor -, în legătură cu investiția propusă prin proiect (cursuri de inițiere, calificare, recalificare, perfecționare sau specializare).
Nu sunt eligibile activități specifice programelor de formare profesională pe alte căi decât cele formale, respectiv non-formale și/ sau informale.
De asemenea, cheltuielile privind acțiunile de formare profesională se vor grupa sub formă de pachete de cursuri care vor include toate cheltuielile necesare pentru organizarea programelor de formare profesională,, urmând ca decontarea să se realizeze tot în baza acestor pachete. Prin urmare, aceste informații trebuie cunoscute și descrise în cererea de finanțare de la momentul transmiterii acesteia. 

	15.
	Valoarea proiectului declarată în preselecție are caracter obligatoriu?
	Valoarea declarată în etapa preselecției poate fi orientativă cu condiția încadrării în valorile minime și maxime ale apelului de proiecte. Trebuie, totuși, să aveți în vedere ca valorile să fie realiste și corelate cu activitățile propuse în aplicație. Atât în etapa preselecției cât și în etapa apelului de proiecte încadrarea în valorile minime și maxime este o condiție obligatoriu de îndeplinit.

	16.
	Partenerul prevăzut la criteriul 13 lit. b) din grila ETF trebuie să aibă sediul social sau un punct de lucru în regiunea Sud-Muntenia, ori poate fi o entitate din altă regiune a țării? Cele trei căi prevăzute la criteriul 13 se exclud reciproc, ori pot fi folosite împreună în același proiect, respectiv un parteneriat pentru componenta de cercetare-dezvoltare și, în paralel, un contract de transfer tehnologic pentru soluția implementată?
	Obligativitatea privind criteriul geografic se referă la locul de implementare și nu la partener. Astfel, la depunerea cererii de finanţare, solicitantul trebuie să aibă locul de implementare a proiectului înregistrat ca sediu principal sau secundar în regiunea Sud-Muntenia. În situația în care finalizarea investiției survine anterior momentului primei plăti, solicitantul se va angaja să înregistreze locul de implementare ca punct de lucru cel puțin la momentul primei plăți a ajutorului.
De asemenea, rezultatele cercetării trebuie să fie păstrate în regiunea Sud-Muntenia.
Cele trei posibilități nu se exclud, dar este puțin probabil ca într-un proiect să fie incluse toate aceste posibilități, având în vedere că un proiect va viza un singur CAEN într-unul din domeniile de specializare inteligentă.

	17.
	Codul CAEN compatibil cu aplicarea tehnologiei trebuie să fie autorizat la locul de punere în aplicare a proiectului, ori este de ajuns să fie autorizat la sediul social? Întrebarea se ridică întrucât, la situația de la litera a), textul grilei ETF arată expres „la sediul social și/sau punctul/ele de lucru existent/e”, în vreme ce la litera c) locul nu este arătat.
	Codul CAEN compatibil cu aplicarea tehnologiei poate să fie autorizat ca activitate principală sau secundară fie la sediul social, fie la punctul/ele de lucru existent/e, fie la ambele.
În situația în care investiția pentru care se solicită finanțare presupune înființarea unui punct de lucru nou, solicitantul are obligația autorizării codului CAEN la locul de implementare a proiectului până la finalul etapei de implementare.

	18.
	Care este procentul necesar pentru cofinanțare din partea solicitantului?
	În momentul actual, Autoritatea de Management propune ca finanțarea nerambursabilă maximă acordată pentru un proiect de investiții să fie de 100% din valoarea eligibilă a investiției, cu respectarea plafonului de minimis.

	19.
	Formarea profesională intră în calculul plafonului și în ce proporție se bugetează?
	Includerea unei componente de formare profesională în proiect nu modifică plafonul maxim al finanțării nerambursabile și nici nu favorizează includerea proiectului în grupul care poate primi finanțare.

	20.
	Dacă angajez personal (dezvoltator/cercetător) doar pe durata implementării proiectului (6-12 luni), fără să declar crearea unui loc de muncă permanent ca indicator de rezultat în cererea de finanțare, există vreo obligație de a păstra acea persoană angajată pe toată perioada de durabilitate de 5 ani de la plata finală? Sau perioada de durabilitate se referă strict la investiție/activitate (nerelocare, neabandonare), fără o cerință separată legată de personal?
	Numărul de angajați nu este indicator în cadrul cererii de finanțare. În perioada de implementare și durabilitate se vor menține condițiile de eligibilitate prevăzute în ghidul solicitantului.

	21.
	Dacă societatea are acum un obiect de activitate în zona serviciilor sportive, vă rog să precizați dacă este necesară modificarea/completarea obiectului de activitate și/sau autorizarea unor coduri CAEN suplimentare înainte de depunerea cererii de finanțare.
	Dacă activitatea de cercetare-dezvoltare este desfășurată la nivel intern, atunci solicitantul trebuie să aibă autorizat codul CAEN din diviziunea 72 (ca activitate principală sau secundară, la sediul social și/ sau punctul/ele de lucru existent/e) în domeniul ITC.
În același timp, solicitantul trebuie să aibă drepturi de proprietate intelectuală și de utilizare a tehnologiei propuse prin proiect, iar investiția propusă prin proiect trebuie să aibă un nivel de maturitate tehnologică mai mare de TRL 4.
Dacă solicitantul nu are codul CAEN din diviziunea 72 autorizat la momentul depunerii cererii de finanțare, se permite autorizarea până, cel târziu, în etapa de contractare, cu condiția îndeplinirii celorlalte criterii de eligibilitate.

	22.
	În cazul în care tehnologia software/AI urmează să fie cercetată și dezvoltată intern de către societate, vă rog să precizați dacă existența unui cod CAEN din diviziunea 72 este suficientă pentru îndeplinirea acestei condiții sau dacă sunt necesare și alte condiții privind capacitatea internă de cercetare-dezvoltare.
	Desfășurarea activității de cercetare-dezvoltare-inovare se verifică în funcție de, cel puțin, 4 criterii de eligibilitate:
-	desfășurarea activități de cercetare și  autorizarea codului CAEN din diviziunea 72 cu precizările de la punctul 1 de mai sus și cu completările din ghidul solicitantului, secțiunea 5.1.1 (punctul 9);
-	deținerea dreptului de proprietate intelectuală asupra tehnologiei propuse prin proiect și de exploatare a acesteia;
-	un nivel de maturitate tehnologică mai mare de TRL 4 pentru investiția propusă prin proiect;
-	includerea de activități de inovare de produs/ serviciu sau proces din cel puțin în unul din domeniile RIS3.

	23.
	Activitatea de cercetare-dezvoltare trebuie înscrisă în actul constitutiv și codul CAEN corespunzător (clasa CAEN 72) autorizat la ONRC înainte de depunerea cererii de finanțare, sau se poate autoriza pe parcursul etapei de implementare, conform celor menționate în ghid?
	În ceea ce privește defășurarea activității de cercetare-inovare într-unul din domeniile/nișele de specializare inteligentă identificate în RIS3 trebuie avute în vedere următoarele situații:
În cazul solicitantului individual IMM care realizează activitatea de cercetare la nivel intern:
-	solicitantul desfășoară activități de cercetare și are autorizat codul CAEN din diviziunea 72 (ca activitate principală sau secundară, la sediul social și/ sau punctul/ele de lucru existent/e) într-unul din domeniile/nișele de specializare inteligentă identificate în RIS3.
În cazul parteneriatului pentru care activitatea de cercetare este realizată de către un partener (IMM/ întreprindere mare):
- partenerul (IMM/ întreprindere mare) desfășoară activități de cercetare și are autorizat codul CAEN din diviziunea 72 (ca activitate principală sau secundară, la sediul social și/ sau punctul/ele de lucru existent/e) într-unul din domeniile/nișele de specializare inteligentă identificate în RIS3 și 
- liderul (IMM) trebuie să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective (pentru care este propus proiectul).
În cazul transferului tehnologic al tehnologiei propuse prin proiect:
- solicitantului (IMM) trebuie să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective și
- trebuie să dovedească deținerea dreptului de a utiliza tehnologia respectivă.
În situația în care investiția pentru care se solicită finanțare presupune înființarea unui punct de lucru nou, solicitantul are obligația autorizării codului CAEN la locul de implementare a proiectului până la finalul etapei de implementare.

	24.
	Compania noastră deține o solicitare de deschidere a unui punct de lucru în Fundulea, județul Călărași (în curs de operaționalizare). Este acest statut suficient pentru îndeplinirea condiției de implementare în regiunea Sud-Muntenia? Există o cerință privind perioada minimă de funcționare sau vechimea punctului de lucru la momentul depunerii?
	Solicitantul de finanțare a desfășurat activitate pe o perioadă corespunzătoare cel puțin unui an fiscal integral anterior depunerii cererii de finanțare și nu a avut activitatea suspendată temporar oricând în anul curent depunerii cererii de finanțare și în anul fiscal anterior.  
Nu există o cerință minimă cu privire la perioada minimă de funcționare sau vechime a punctului de lucru, la depunerea cererii de finanțare.
La depunerea cererii de finanţare, solicitantul trebuie să aibă locul de implementare a proiectului înregistrat ca sediu principal sau secundar în regiunea Sud-Muntenia. În cazul unei cereri de finanțare care presupune înființarea unui sediu secundar (punct de lucru), ca urmare a realizării investiției, solicitantul se va angaja ca, până la finalizarea implementării proiectului, să înregistreze locul de implementare ca punct de lucru. În situația în care finalizarea investiției survine anterior momentului primei plăti, solicitantul se va angaja să înregistreze locul de implementare ca punct de lucru cel puțin la momentul primei plăți a ajutorului.
De asemenea, rezultatele cercetării trebuie să fie păstrate în regiunea Sud-Muntenia.

	25.
	Puteți confirma că actuala clasă CAEN 3100 — fabricarea de mobilă este considerată corespondentă claselor
3101, 3102, 3103 și 3109 din nomenclatorul anterior, în scopul verificării eligibilității în cadrul apelului?
	Autoritatea de Management pentru Programul Regional Sud-Muntenia nu are competențe legale și nu este responsabilă cu stabilirea sau confirmarea corespondenței claselor CAEN în urma modificărilor legislative (trecerea de la CAEN Rev. 2 la CAEN Rev. 3).
În tabelele oficiale de corespondență emise de Institutul Național de Statistică (INS) pentru trecerea la Rev. 3, codul 3100 este corespondentul grupului format din fostele coduri 3101, 3102, 3103 și 3109.
Pentru apelul de proiecte nr. PRSM/1083/PRSM_P1/OP1 destinat sprijinirii investițiilor în activități de cercetare – inovare în microîntreprinderi, întreprinderi mici și mijlocii pentru creșterea nivelului de maturitate tehnologică în domeniile de specializare inteligentă nu este prevăzută o listă a claselor CAEN eligibile, așa cum s-a întâmplat în cazul apelurilor lansate anterior în cadrul PRSM 2021-2027, ci sunt prevăzute opt domenii/nișe de specializare inteligentă în care trebuie să se încadreze investițiile.
În eventualitatea introducerii unei liste de clase CAEN eligibile în cadrul ghidului solicitantului, acest lucru se va întâmpla cu respectarea nomenclatorului în vigoare la momentul lansării apelului de proiecte.
De asemenea, un proiect va viza un singur CAEN într-unul din domeniile de specializare inteligentă.

	26.
	În ghidul final al solicitantului, listele de coduri eligibile vor fi exprimate în nomenclatorul actual ori în cel
anterior?
	Pentru corespondență între clasele CAEN se utilizează tabelele oficiale emise de Institutul Național de Statistică.

	27.
	Codul CAEN compatibil cu aplicarea tehnologiei trebuie să fie autorizat la locul de punere în aplicare a proiectului, ori este de ajuns să fie autorizat la sediul social?
	Codul CAEN compatibil cu aplicarea tehnologiei poate să fie autorizat ca activitate principală sau secundară fie la sediul social, fie la punctul/ele de lucru existent/e, fie la ambele.
În situația în care investiția pentru care se solicită finanțare presupune înființarea unui punct de lucru nou, solicitantul are obligația autorizării codului CAEN la locul de implementare a proiectului până la finalul etapei de implementare.

	28.
	Codul CAEN din diviziunea 72 (Cercetare-dezvoltare) trebuie să fie autorizat la data completării chestionarului de preselecție sau este suficient ca autorizarea să fie realizată până la momentul depunerii cererii de finanțare în MySMIS?
	Având în vedere numeroasele solicitări în acest sens și pentru a eficientiza și înlesni procesul de preselecție, autorizarea codului CAEN din diviziunea 72 se poate face cel mai târziu la momentul contractării.  Aceasta informație va fi reflectată într-o casetă-text în cadrul chestionarului de preselecție.

	29.
	Cu privire la locul de implementare a proiectului:
a) dovada dreptului legal asupra spațiului este necesară la momentul completării chestionarului de preselecție sau la data depunerii cererii de finanțare în MySMIS?
b) în situația în care solicitantul închiriază un spațiu nou, distinct de punctele de lucru existente, și îl înregistrează ca punct de lucru în regiunea Sud-Muntenia conform angajamentului prevăzut în chestionar, ce durată minimă trebuie să acopere contractul de închiriere raportat la perioada de implementare și la cea de durabilitate de 5 ani de la efectuarea plății finale?
	Referitor la momentul transmiterii dovezii dreptului legal asupra spațiului, documentul este obligatoriu la momentul contractării. 
Pentru etapa preselecției, recomandăm, acolo unde este posibil, ca solicitantul să dețină și să transmită documente justificative pentru a eficientiza procesul și a economisi timp în eventualitatea contractării proiectului.
Chiar dacă dovada dreptului legal asupra spațiului este obligatorie pentru etapa de contractare, totuși deținerea acestui drept trebuie să acopere atât data depunerii cererii de finanțare, cât și perioada de evaluare, selecție și contractare, precum și perioada de implementare și durabilitate.

	30.
	Grila de evaluare menționează un nivel de maturitate tehnologică „mai mare de TRL 4”, iar chestionarul solicită un nivel „egal sau mai mare de TRL 4”. Vă rugăm să confirmați care este cerința aplicabilă.
	Cu privire la nivelul de maturitate tehnologică, investiția propusă prin proiect trebuie să aibă un nivel de maturitate tehnologică mai mare de TRL 4.
Acest lucru înseamnă că, fără investiția propusă prin proiect, TRL trebuie să fie 4, iar cu investiția propusă prin proiect TRL trebuie să ajungă la minimum 5.
Nivelul se apreciază pentru produs sau proces, în funcție de specificul investiției propuse prin proiect. Grila de evaluare face referire la investiția propusă prin proiect iar chestionarul face referire atât la proiectul fără investiție cât și la investiția propusă prin proiect.

	31.
	Efectuarea, anterior depunerii chestionarului de preselecție, a unor activități de dezvoltare pe cheltuiala proprie, în scopul atingerii și documentării nivelului de maturitate tehnologică declarat, afectează eligibilitatea proiectului?
	Eligibilitatea proiectului nu este influențată de cheltuielile efectuate pentru atingerea nivelului de maturitate tehnologică minim solicitat de ghid.

	32.
	În situația în care activitățile de cercetare-dezvoltare se realizează integral la punctul de lucru din regiunea Sud-Muntenia, activitățile de validare/testare cu utilizatori pot fi desfășurate și în afara regiunii?
	Dacă natura tehnologiei necesită testarea și validarea în anumite condiții specifice (spre exemplu în condiții meteo-pedo-climatice diferite sau de piață diferite), dacă mediul relevant sau operațional nu este disponibil pentru testare, atunci activitatea este permisă cu condiția justificării ca fiind indispensabilă, iar rezultatele testărilor, drepturile de proprietate intelectuală, prototipul finalizat trebuie să fie valorificate de entitatea juridică/punctul de lucru din Sud-Muntenia.

	33.
	Care este mecanismul de prefinanțare și de rambursare aplicabil acestui apel, respectiv cota de prefinanțare care poate fi solicitată?
	Cu privire la managementul financiar al cheltuielilor eligibile, beneficiarii finanțării pot folosi atât mecanismul cererilor de prefinanțare, cât și mecanismul cererilor de plată și de rambursare.
În conformitate cu prevederile O.U.G. nr.133/2021, beneficiarilor/liderilor de parteneriat/partenerilor care primesc finanţare sub incidenţa ajutorului de minimis li se poate acorda prefinanţare în una sau mai multe tranşe de maximum 40% din valoarea totală a ajutorului, cu condiţia constituirii unei garanţii pentru suma aferentă prefinanţării solicitate prin depunerea unui instrument de garantare emis în condiţiile legii de o societate bancară, de o instituţie financiară nebancară sau de o societate de asigurări, cu respectarea prevederilor art. 91 alin. (5) lit. c) din Regulamentul (UE) 2021/1.060, cu modificările şi completările ulterioare.

	34.
	În cazul unui turn energetic modular, demontabil și relocabil, realizat ca demonstrator experimental, pentru verificarea eligibilității în cadrul apelului proiectul este tratat drept investiție care implică „lucrări ce necesită autorizație de construire”, în sensul cerințelor privind dreptul asupra imobilului?
	Necesitatea autorizației de construire este stabilită, în funcție de investiția propusă prin proiect , conform legislației în vigoare, de către administrația publică locală.

	35.
	Dacă pentru realizarea demonstratorului sunt necesare lucrări supuse autorizării, vă rugăm să confirmați dacă drepturile acceptate asupra terenului sunt exclusiv proprietatea, concesiunea și superficia, sau pot fi acceptate și alte forme de folosință, precum închirierea sau comodatul, în cazul unei investiții experimentale, temporare și demontabile.
	Pentru proiectele care propun realizarea de lucrări care necesită autorizație de construire, drepturile acceptate sunt: dreptul de proprietate privată, dreptul de concesiune, conform legislației în vigoare, dreptul de superficie (solicitantul are, conform contractului de superficie, dreptul de a realiza investiția propusă prin cererea de finanțare).

	36.
	Vă rugăm să ne confirmați că nicio comandă și niciun angajament cu caracter obligatoriu privitor la bunurile care fac obiectul cererii nu trebuie asumat înaintea depunerii acesteia.
	Înaintea depunerii cererii de finanțare nu trebuie încheiat niciun angajament cu caracter juridic obligatoriu de comandă pentru echipamente sau orice alt angajament prin care investiția devine ireversibilă.

	37.
	O investiție care include numai achiziția de echipamente, programe informatice și echipament de calcul, fără să cuprindă lucrări de construcții, poate intra la criteriul privind adaptarea la schimbările climatice din grila ETF?
	Criteriul privind imunizarea la schimbările climatice este aplicabil doar pentru proiectele care includ lucrări de construcții.

	38.
	Neîncărcarea unui document care nu se află încă în ființă la data completării chestionarului poate constitui, prin ea însăși, un neajuns la verificare?

	Pentru etapa preselecției, nu este condiție obligatorie încărcarea documentelor. Autoritatea de Management recomandă, acolo unde este posibil, ca solicitantul să dețină și să transmită documente justificative încă din etapa preselecției pentru a eficientiza procesul și a economisi timp în eventualitatea contractării proiectului. 
Documentele pot fi încărcate și după transmiterea chestionarului, link-ul de încărcare și data până la care pot fi încărcate urmează a fi comunicate de partenerii de la Banca Mondială.

	39.
	Dacă un document încărcat la preselecție își pierde între timp valabilitatea, cum se întâmplă de exemplu cu certificatele fiscale, se cere reînnoirea lui în etapa următoare?
	Un document a cărui valabilitate a expirat va fi resolicitat în etapa de contractare.

	40.
	Având în vedere că societatea are în prezent un obiect de activitate în zona serviciilor sportive/fitness, vă rog să clarificați dacă o astfel de societate poate deveni solicitant pentru un proiect de cercetare-inovare privind dezvoltarea unei tehnologii software/AI, cu condiția îndeplinirii tuturor celorlalte criterii de eligibilitate.
	Investițiile propuse prin proiect trebuie să se încadreze în domeniile/nișele de specializare inteligentă identificate în RIS3 (Strategia de Specializare Inteligentă) a regiunii Sud-Muntenia.

	41.
	În cazul unei societăți care are în prezent activitate în domeniul sportiv/fitness, dar care intenționează să dezvolte o tehnologie software/AI cu aplicabilitate în domeniul serviciilor și să utilizeze ulterior tehnologia rezultată în activitatea economică a societății, vă rog să clarificați ce condiții trebuie îndeplinite pentru ca activitatea economică a solicitantului să fie considerată compatibilă cu aplicarea tehnologiei propuse.
	Solicitantul trebuie să justifice și să detalieze modul în care aplicația software/AI propusă prin proiect este utilizată în activitatea companiei din domeniul sportiv/fitness, efectele la nivelul companiei ca urmare a implementării soluției propuse prin proiect, avantajul tehnologic, avantaje financiare, avantaje de marketing, putere financiară, descrierea modului în care inovația rezolvă o problemă umană sau tehnică mai eficient decât soluțiile actuale de la nivelul companiei.

	42.
	În ceea ce privește criteriul potrivit căruia solicitantul trebuie să fi desfășurat activitate pe o perioadă corespunzătoare cel puțin unui an fiscal integral anterior depunerii cererii, vă rog să clarificați dacă este necesară existența unei activități economice efective, reflectată prin venituri și cheltuieli în situațiile financiare, sau dacă este suficient ca societatea să fi fost înființată și să fi depus situațiile financiare aferente unui an fiscal integral.
De asemenea, vă rog să precizați dacă o societate care îndeplinește condiția privind vechimea, dar a înregistrat activitate economică redusă sau zero într-unul dintre exercițiile financiare anterioare, poate fi eligibilă.
	Cu privire la vechime și la desfășurarea activității, trebuie respectate următoarele condiții:
-	solicitantul de finanțare nu a avut activitatea suspendată temporar oricând în anul curent depunerii cererii de finanțare și în anul fiscal anterior;
-	solicitantul de finanțare a desfășurat activitate pe o perioadă corespunzătoare cel puțin unui an fiscal integral anterior depunerii cererii de finanțare;
-	solicitantul de finanțare nu se încadrează în categoria întreprinderilor în dificultate.
Nivelul veniturilor obținute în anii anteriori depunerii cererii de finanțare nu reprezintă un criteriu de eligibilitate și nu se verifică.

	43.
	Codul CAEN de cercetare trebuie să fie autorizat la depunerea cererii de finanțare?
	În conformitate cu prevederile variantei în consultare a ghidului solicitantului, în cazul solicitantului individual IMM care realizează activitatea de cercetare la nivel intern, acesta trebuie să aibă autorizat codul CAEN din diviziunea 72 ca activitate principală sau secundară, la sediul social și/ sau punctul/ele de lucru existent/e într-unul din domeniile/nișele de specializare inteligentă identificate în RIS3. 
În cazul parteneriatului pentru care activitatea de cercetare este realizată de către un partener IMM/ întreprindere mare, partenerul trebuie să aibă autorizat codul CAEN din diviziunea 72 ca activitate principală sau secundară, la sediul social și/ sau punctul/ele de lucru existent/e într-unul din domeniile/nișele de specializare inteligentă identificate în RIS3 iar liderul IMM trebuie să aibă un cod CAEN autorizat în zona producției sau serviciilor care să fie compatibil cu aplicarea tehnologiei respective pentru care este propus proiectul. 
De asemenea, în  cazul transferului tehnologic al tehnologiei propuse prin proiect, solicitantul trebuie să aibă un cod CAEN autorizat în zona producției sau serviciilor care să fie compatibil cu aplicarea tehnologiei respective.
Totodată, dacă investiția pentru care se solicită finanțare presupune înființarea unui punct de lucru nou, solicitantul are obligația autorizării codului CAEN la locul de implementare a proiectului până la finalul etapei de implementare.

	44.
	Este necesar un cod CAEN pentru inovare?
	În cazul solicitantului individual IMM care realizează activitatea de cercetare la nivel intern, acesta trebuie să aibă autorizat codul CAEN din diviziunea 72 într-unul din domeniile/nișele de specializare inteligentă identificate în RIS3. În cazul parteneriatului pentru care cercetarea e realizată de un partener, IMM sau întreprindere mare, acesta trebuie să aibă autorizat codul CAEN din diviziunea 72  într-unul din domeniile / nișele identificate în RIS3.
Dacă investiția presupune înființarea unui punct de lucru nou, solicitantul e obligat să autorizeze codul CAEN la locul de implementare până la finalul implementării.

	45.
	Noi credem că proiectul nostru este undeva in intervalul TRL5 - TRL6. Exista o metodologie agreată de dv. care să dovedească nivelul real?
	Nivelul de maturitate tehnologică nu se evaluează pe baza unei metodologii standard. În chestionarul de preselecție sunt prezentate principii de încadrarea a investițiilor în diverse trepte de maturitate tehnologică. Tot in chestionar, aveți posibilitatea de transmitere a documentelor justificative pentru nivelul apreciat de dumneavoastră. Aceste documente vor fi analizate în detaliu de comisia de evaluare în etapa de evaluare tehnică și financiară (ETF), pentru proiectele care vor fi selectate în urma etapei de preselecție.  De regulă, TRL 5 presupune o componentă a prototipului Beta și validarea acestei componente într-un mediu relevant (care simulează realitatea), TRL 6 presupune sistemul prototipului Beta și demonstrarea acestuia într-un mediul operațional.

	46.
	Ce tipuri de documente sunt acceptate sau recomandate pentru demonstrarea unui nivel de maturitate tehnologică mai mare de TRL 4.
De exemplu, pot fi luate în considerare prototipuri funcționale, demonstrații, rezultate experimentale, teste tehnice, rapoarte de validare sau rezultate obținute într-un mediu relevant?
	Nivelul de maturitate tehnologică poate fi demonstrat prin documente cum ar fi: rapoarte, studii, publicații, rezultate de laborator, teste etc. 
Documentele menționate de dumneavoastră pot constitui dovezi cu privire la nivelul de maturitate tehnologică, TRL 4 presupunând prototipul alfa.

	47.
	Încadrarea într-un domeniu/nișă RIS3 Sud-Muntenia se realizează în funcție de aplicația concretă, tehnologia dezvoltată și rezultatul inovativ al proiectului sau există cerințe suplimentare privind codul CAEN al solicitantului?
	Încadrarea în domeniile de specializare inteligentă identificate în RIS 3 se face pentru tehnologia și rezultatul inovativ propuse prin proiect.

	48.
	Referitor la evaluarea impactului asupra mediului: o investiție alcătuită numai din echipamente și programe, fără lucrări de construcții, face obiectul procedurii, iar dacă da, care este actul care se depune la dosar?
	În ceea ce privește Decizia inițială/ Decizia etapei de încadrare/ Clasarea notificării emisă de autoritatea competentă pentru protecția mediului, privind procedura de evaluare a impactului asupra mediului, în conformitate cu Legea 292/2018 privind evaluarea impactului anumitor proiecte publice și private asupra mediului, necesitatea evaluării impactului asupra mediului este apreciată de către autoritatea competentă pentru protecția mediului. Prin urmare, chiar dacă proiectul prevede achiziția de echipamente/dotări, solicitantul se va adresa autorității competente pentru protecția mediului pentru a stabili dacă proiectul face sau nu obiectul unei evaluări a impactului asupra mediului.

	49.
	Dezvoltarea unei tehnologii software proprii, care conduce la realizarea unui produs sau serviciu tehnologic nou ori semnificativ îmbunătățit, poate fi considerată inovare de produs/proces în sensul criteriilor apelului, cu condiția demonstrării activităților de cercetare-dezvoltare și a caracterului inovativ?
	Dezvoltarea unei tehnologii software proprii, care conduce la realizarea unui produs/serviciu tehnologic nou sau semnificativ îmbunătățit poate fi considerată inovare de produs/proces, cu condiția îndeplinirii criteriilor de eligibilitate și a transmiterii documentelor justificative.

	50.
	Care este tratamentul obligațiilor fiscale cu eșalonare legală valabilă și momentul verificării situației fiscale a solicitantului?
	Verificarea îndeplinirii condițiilor de eligibilitate, pe baza documentelor justificative, se realizează în etapa de contractare, inclusiv pentru condiția referitoare la obligațiile de plată nete către bugetul de stat și respectiv bugetul local. În accepțiunea Autorității de Management, deciziile de eșalonare a obligațiilor fiscale nu reprezintă obligații de plată nete, neachitate în termen. Prin urmare, dacă există o decizie de eșalonare, acest document se va transmite odată cu certificatul de atestare fiscală și cu dovada privind efectuarea plăților anterioare.

	51.
	Am completat astăzi 15.09.2026 formularul pentru Programul Regional Sud Muntenia 2021-2027 Inovare Sud Muntenia.
Pe pagina web am primit confirmare, dar nu am nicio confirmare pe email 
	Un e-mail de confirmare este trimis o singură dată pe săptămână, vineri. Astfel, la sfârșitul acestei săptămâni veți primi un e-mail de confirmare.
Aplicația a fost actualizată astfel încât e-mailul de confirmare este transmis la finalul fiecărei zile.

	52.
	Există posibilitatea de salvare și reluare a celor cinci module fără transmiterea unui chestionar incomplet?
	Completarea chestionarului se realizează pe module, dar numai după transmiterea tuturor celor 5 module se consideră că ați finalizat completarea chestionarului. Lipsa unui modul descalifică firma de la participarea în această etapă de preselecție. După completarea și transmiterea fiecărui modul veți primi link către următorul modul. Nu puteți avea acces la informațiile pe care le-ați transmis deja, iar dacă doriți modificarea acestora, trebuie să reluați completarea modului aferent. Se va avea în vedere ultima formă transmisă a fiecărui modul.

	53.
	Este posibilă utilizarea temporară a echipamentelor de proiect la clienți? Sunt prevăzute restricții pentru activități în afara regiunii?
	În ceea ce privește utilizarea echipamentelor la clienți sau desfășurarea unor activități în afara regiunii, dacă natura tehnologiei necesită testarea și validarea în anumite condiții specifice (spre exemplu în condiții meteo-pedo-climatice diferite sau de piață diferite), dacă mediul relevant sau operațional nu este disponibil pentru testare, atunci activitatea este permisă cu condiția justificării ca fiind indispensabilă, iar rezultatele testărilor, drepturile de proprietate intelectuală, prototipul finalizat trebuie să fie valorificate de entitatea juridică/punctul de lucru din Sud-Muntenia.

	54.
	Doresc sa completez chestionarul dar nu prea ințeleg cum, fiind pdf.
	Linkul către chestionarul publicat pe platforma SurveyCto este https://survey.wb.surveycto.com/collect/eurocomp_lab_rda_sm_m1?caseid=. 
Termenul pentru completarea chestionarelor a fost decalat. Noul termen este 20 octombrie 2026.

	55.
	Referitor la criteriul de eligibilitate 11, asa cum este prezentat in documentul "Anexa_Model orientativ grila de evaluare în preselecție.pdf, avem un contract de închiriere pentru un spațiu industrial potrivit în comuna Mărăcineni, jud. Argeș, dar nu l-am înregistrat ca sediu secundar (punct de lucru). Până când această formalitate legală ar trebui îndeplinită?
	Conform grilei menționate, regula generală este ca solicitantul să aibă locul de implementare a proiectului deja înregistrat ca sediu principal sau secundar în Regiunea Sud Muntenia la momentul depunerii cererii de finanțare prin sistemul MySMIS2021. În cazul acestui apel, estimăm luna decembrie 2026 pentru începerea depunerii proiectelor.

Dacă proiectul presupune înființarea unui sediu secundar (punct de lucru) ca urmare a realizării investiției, atunci aveți posibilitatea de a înregistra oficial punctul de lucru până la următoarele termene limită:
	1. Până la finalizarea implementării proiectului, 
	2. Cel puțin până la momentul primei plăți a sprijinului financiar, în situația în care finalizarea fizică a investiției survine anterior momentului primei plăți.      

	56.
	Referitor la criteriul de eligibilitate solicitant 12, asa cum este prezentat in documentul "Anexa_Model orientativ grila de evaluare în preselecție.pdf, suntem în curs de realizare a unui brevet de invenție european pentru produsul pe care îl dezvoltăm. Până când ar trebui finalizată depunerea ca dreptul de proprietare intelectuală sa fie luat în considerare?
	Dreptul de proprietate intelectuală trebuie să acopere perioada de la depunerea cererii, evaluarea, selecția și contractarea, până la finalizarea implementării și durabilității proiectului. Prin urmare, finalizarea procedurii de obținere a brevetului trebuie realizată, cel târziu, înainte de data depunerii cererii de finanțare

	57.
	Referitor la criteriul de eligibilitate proiect 1, asa cum este prezentat in documentul "Anexa_Model orientativ grila de evaluare în preselecție.pdf, noi credem că proiectul nostru este undeva in intervalul TRL5 - TRL6. Există o metodologie agreată de dvs. care să dovedească nivelul real?
	Nivelul de maturitate tehnologică nu se evaluează pe baza unei metodologii standard. În chestionarul de preselecție sunt prezentate principii de încadrarea a investițiilor în diverse trepte de maturitate tehnologică. Tot in chestionar, aveți posibilitatea de transmitere a documentelor justificative pentru nivelul apreciat de dumneavoastră. Aceste documente vor fi analizate în detaliu de comisia de evaluare în etapa de evaluare tehnică și financiară (ETF), pentru proiectele care vor fi selectate în urma etapei de preselecție.  De regulă, TRL 5 presupune o componentă a prototipului Beta și validarea acestei componente într-un mediu relevant (care simulează realitatea), TRL 6 presupune sistemul prototipului Beta și demonstrarea acestuia într-un mediu operațional.

	58.
	În cazul unei cereri de finanțare depuse în parteneriat între două IMM-uri, în care liderul de parteneriat nu a implementat anterior un proiect CDI, dar partenerul a implementat un astfel de proiect, este îndeplinită condiția pentru solicitarea plafonului maxim de 150.000 euro?
	În cazul prezentat de dumneavoastră solicitantul este Parteneriatul. 
Ghidul solicitantului prevede, în cazul parteneriatului pentru care activitatea de cercetare este realizată de către un partener (IMM/ întreprindere mare):
- partenerul (IMM/ întreprindere mare) desfășoară activități de cercetare și are autorizat codul CAEN din diviziunea 72 (ca activitate principală sau secundară, la sediul social și/ sau punctul/ele de lucru existent/e) într-unul din domeniile/nișele de specializare inteligentă identificate în RIS3 și 
- liderul (IMM) trebuie să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective (pentru care este propus proiectul).
Astfel, partenerul desfășoară activitățile de cercetare și deține atât codul CAEN de cercetare autorizat, cât și drepturile asupra tehnologiei, în timp ce partenerul principal (liderul) trebuie să aibă un cod CAEN autorizat în domeniul producției sau al serviciilor, compatibil cu implementarea tehnologiei dezvoltate și autorizate la nivelul partenerului, iar până la finalul fazei de implementare a proiectului, drepturile asupra tehnologiei trebuie transferate către partenerul principal, iar acesta trebuie să autorizeze codul CAEN de cercetare.

	59.
	Condiția privind experiența anterioară în cercetare-inovare trebuie îndeplinită:
•	de liderul de parteneriat;
•	de cel puțin unul dintre membrii parteneriatului;
•	sau de fiecare membru al parteneriatului?
	La momentul depunerii cererii de finanțare, ghidul solicitantului prevede, în cazul parteneriatului pentru care activitatea de cercetare este realizată de către un partener (IMM/ întreprindere mare):
- partenerul (IMM/ întreprindere mare) desfășoară activități de cercetare și are autorizat codul CAEN din diviziunea 72 (ca activitate principală sau secundară, la sediul social și/ sau punctul/ele de lucru existent/e) într-unul din domeniile/nișele de specializare inteligentă identificate în RIS3 și 
- liderul (IMM) trebuie să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective (pentru care este propus proiectul).

	60.
	Ce se consideră, în sensul apelului, „proiect implementat în domeniul cercetării-inovării”? Este necesar ca proiectul anterior:
•	să fi beneficiat de finanțare publică/europeană;
•	sau pot fi acceptate și proiecte CDI realizate din surse proprii/private?
	După ce va fi elaborat ghidul solicitantului, varianta finală, după avizarea schemei de ajutor de către Consiliul Concurențe și aprobarea acesteia de către AM PRSM, vor fi stabilite atât sursele din care provine finanțarea proiectelor deja implementate cât și documentele necesare justificării solicitării valorii maxime.
La data completării chestionarului puteți solicita valoarea maximă de 150.000 de euro.
Menționăm că valoarea eligibilă a proiectului este nelimitată cu condiția ca diferența dintre valoarea maximă nerambursabilă a proiectului și valoarea eligibilă a acestuia să fie suportată de către solicitant sub formă de contribuţie proprie la cheltuielile eligibile ale proiectului.
Valoarea declarată în etapa preselecției poate fi orientativă cu condiția încadrării în valorile minime și maxime ale apelului de proiecte. Trebuie, totuși, să aveți în vedere ca valorile să fie realiste și corelate cu activitățile propuse în aplicație. Atât în etapa preselecției cât și în etapa apelului de proiecte încadrarea în valorile minime și maxime este o condiție obligatoriu de îndeplinit.

	61.
	Ce documente sunt considerate suficiente pentru demonstrarea implementării unui astfel de proiect anterior (contract de finanțare, rapoarte tehnice, rapoarte finale, documente contabile, brevete rezultate, rapoarte de cercetare/testare etc.)?
	După ce va fi elaborat ghidul solicitantului, varianta finală, după avizarea schemei de ajutor de către Consiliul Concurențe și aprobarea acesteia de către AM PRSM, vor fi stabilite atât sursele din care provine finanțarea proiectelor deja implementate cât și documentele necesare justificării solicitării valorii maxime.

	62.
	În cazul avut în vedere de noi, societatea care ar putea participa ca partener:
•	are cod CAEN din diviziunea 72 – cercetare-dezvoltare;
•	a desfășurat anterior un proiect de cercetare cu durata de aproximativ 5 ani;
•	a fost titularul unor brevete rezultate din activitățile respective de cercetare.
Vă rugăm să ne confirmați dacă, în principiu, o astfel de experiență poate fi avută în vedere pentru îndeplinirea condiției aferente plafonului de 150.000 euro, sub rezerva verificării documentelor justificative.
	În cazul prezentat de dumneavoastră, solicitantul parteneriatul între cele două IMM-uri, ar putea solicita valoarea maximă, respectiv 150.000 de euro. Menționăm că, solicitanții trebuie să îndeplinească, cumulativ, toate condițiile din ghid pentru a fi declarați eligibili.

	63.
	La verificarea modulului 2 din chestionarul RO publicat (versiunea PDF de 38 de pagini, paginile 9–10) am identificat următorul aspect: Pentru o eventuală candidatură individuală prin transfer tehnologic, câmpul eligibility_appl_9_9_1, afișat când
eligibility_appl_9=0 (fără parteneriat), cere angajamentul autorizării CAEN din diviziunea 72 până la contractare. Se aplică acest angajament și unei întreprinderi care utilizează tehnologia pe un CAEN de producție/servicii compatibil, potrivit punctului 3 din răspunsul dumneavoastră? Nu vom declara activitate de cercetare inexistentă.
	În cazul transferului tehnologic al tehnologiei propuse prin proiect:
- solicitantului (IMM) trebuie să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective și
- trebuie să dovedească deținerea dreptului de a utiliza tehnologia respectivă.
Astfel, solicitantul achiziționează tehnologia printr-un acord de transfer tehnologic înainte de depunerea cererii de finanțare (deținând astfel drepturile asupra tehnologiei încă din momentul depunerii cererii), deține un cod CAEN autorizat în domeniul producției sau al serviciilor, compatibil cu tehnologia achiziționată, și autorizează codul de cercetare până la etapa de contractare.
În cazul în care cererea presupune înființarea/construirea unui nou sediu secundar (punct de lucru), solicitantul are obligația de a autoriza codul CAEN la acest sediu secundar până la finalul fazei de implementare.
Dreptul de proprietate intelectuală asupra tehnologiei propuse prin proiect trebuie deținut începând cu data depunerii cererii de finanțare, pe întreaga durată a procesului de evaluare, selecție și contractare, pe durata de implementare și durabilitate, respectiv 5 ani de la efectuarea plății finale către beneficiar. 
În acest caz autorizarea codului CAEN din diviziunea 72 se va face  cel târziu până în etapa de contractare.

	64.
	La verificarea modulului 2 din chestionarul RO publicat (versiunea PDF de 38 de pagini, paginile 9–10) am identificat un alt aspect: Câmpul eligibility_appl_13 întreabă dacă întreprinderea deține deja drepturile/licența, deși explicația câmpului și răspunsul dumneavoastră cer drepturile de la depunerea cererii de finanțare.
Dacă drepturile nu sunt încă deținute la preselecție, se răspunde factual „Nu”, fără excludere automată doar pentru acest motiv, urmând ca dreptul să existe la cererea de finanțare? Vă rugăm să indicați modalitatea corectă de completare. Separat, câmpul condițional
eligibility_appl_9_9_2 menționează drepturile până la finalul implementării; vă rugăm să confirmați că nu modifică momentul anterior precizat în răspunsul dumneavoastră.
	În cazul parteneriatului pentru care activitatea de cercetare este realizată de către un partener (IMM/ întreprindere mare):
- partenerul (IMM/ întreprindere mare) desfășoară activități de cercetare și are autorizat codul CAEN din diviziunea 72 (ca activitate principală sau secundară, la sediul social și/ sau punctul/ele de lucru existent/e) într-unul din domeniile/nișele de specializare inteligentă identificate în RIS3 și 
- liderul (IMM) trebuie să aibă un cod CAEN autorizat (în zona producției sau serviciilor) care să fie compatibil cu aplicarea tehnologiei respective (pentru care este propus proiectul).
În acest caz, liderul se angajează să autorizeze codul CAEN din diviziunea 72 și să dețină drepturile asupra tehnologiei până la finalizarea implementării proiectului.
Vă recomandăm să depuneți documentele justificative aferente dreptului asupra tehnologiei încă din etapa de preselecție, astfel încât verificarea eligibilității să poată fi efectuată încă din această etapă, pentru a economisi timp în cazul în care proiectul dumneavoastră ar intra în etapa de contractare.



